**2015 წლის 19 მაისის**

**ს.ს.ი.პ საქართველოს ადვოკატთა ასოციაციის“**

**სარევიზიო კომისიის სხდომის**

**ოქმი**

ს.ს.ი.პ „საქართველოს ადვოკატთა ასოციაციის“ სარევიზიო კომისიის სხდომა გაიმართა საქართველოს ადვოკატთა ასოციაციის ოფისში (თბილისი, ძმ. ზუბალაშვილების ქ.36). სხდომას ესწრებოდნენ საქართველოს ადვოკატთა ასოციაციის საერთო კრების მიერ არჩეული სარევიზიო კომისიის შემდეგი წევრები:

**ლიანა მასიკაშვილი- კომისიის თავმჯდომარე**

**თემურ სიმონიშვილი- წევრი**

**ელგუჯა ჩხაიძე- წევრი**

**ვლადიმერ კიკნაძე- წევრი**

**ქეთევან ჯაფარიძე- სარევიზიო კომისიის კოორდინატორი**

**სხდომის დაწყების დრო- 17:00 საათი**

**დღის წესრიგი:**

1. შპს „ფინანსური მართვის ჯგუფის“ მიერ წარმოდგენილი საქართველოს ადვოკატთა ასოციაციის 2014 წლის საანგარიშგებო პერიოდის ფინანსური აუდიტის დასკვნის პროექტის გაცნობა;

სხდომას ესწრებოდა ასოციაციის ბუღალტერი - გელა არსენაშვილი და შპს „ფინანსური მართვის ჯგუფის“ წარმომადგენელი - ჯუმბერ ბოხაშვილი, რომელმაც წევრებს წარუდგინა ზ/ხსენებული აუდიტორული კომპანიის მიერ ჩატარებული საქართველოს ადვოკატთა ასოციაციის 2014 წლის საანგარიშგებო პერიოდის ფინანსური აუდიტის დასკვნის პროექტი. მან წევრებს მიაწოდა მოკლე ინფორმაცია მ/წ 15.04-15.05 პერიოდში ჩატარებული ასოციაციის აუდიტორული შემოწმების შესახებ და განმარტა, რომ 2014 წლის საანგარიშგებო პერიოდის ფინანსური აუდიტის პროექტი მოიცავს საბალანსო უწყისს, მოგებისა და ზარალის, ფულადი სახსრების მოძრაობისა და კაპიტალში ცვლილებების ანგარიშგების უწყისებს, ასევე, ბუღალტრული აღრიცხვის პოლიტიკის ძირითადი პრინციპებისა და სხვა ახსნა-განმარტებების /შენიშვნების მოკლე მონახაზს. მისი განცხადებით, ფინანსური ანგარიშგების მომზადების პროცესში გამოიკვეთა, რომ ადვოკატთა ასოციაციის მიერ 2014 წელს ყველა ძირითად ასპექტში გაწეული დანახარჯები აღრიცხულია არსებითი უზუსტობების გარეშე. ასოციაცია ბუღალტრულ აღრიცხვას აწარმოებს პროგრამა ინფო ბუღალტერში და ძირითად ასპექტებში ის შესაბამისობაშია ბუღალტრული აღრიცხვის საერთაშორისო სტანდარტებთან. აღნიშნულ დასკვნაში მოცემული სურათის გათვალისწინებით, ამ ეტაპზე, კომპანიას არ აქვს დამატებითი შესწორებები ან რეკომენდაციები ასოციაციის მიმართ, თუმცა, თუ კომისიას ექნება კონკრეტული შენიშვნები და საჭიროდ ჩათვლის, რომ აუცილებელია მათი რეკომენდაციის ფორმით ასახვა, იგი მზადაა აღნიშნული გაითვალისწინოს დასკვნის სარეკომენდაციო ნაწილში.

კომისიის თავმჯდომარემ - ლია მასიკაშვილმა მიმართა წევრებს გამოეთქვათ შენიშვნები თუ მოსაზრებები ხსენებულ დასკვნასთან დაკავშირებით, რომლის ელექტრონული ვერსია მათ გადაგზავნილი ჰქონდათ გასაცნობად სხდომამდე ერთი კვირით ადრე.

წევრმა თემურ სიმონიშვილმა განაცხადა, რომ მისი შენიშვნა ეხებოდა ასოციაციის ბიუჯეტის ხარჯვით ნაწილში ასოციაციაში არსებული კომიტეტებისთვის გამოყოფილ თანხას, რომლის ათვისებაც წლის განმავლობაში არ მომხდარა და იგი მიიჩნევდა, რომ ასეთ შემთხვევაში, მომდევნო წლის ბიუჯეტში კომიტეტის დაფინანსება აღარ უნდა უნდა ყოფილიყო განსაზღვრული, არამედ, გამოსაყოფი თანხა გახარჯულიყო სხვა რეალურ საჭიროებებზე. მან მიმართა აუდიტორული კომპანიის წარმომადგენელს, აღნიშნული შენიშვნა გათვალისწინებული ყოფილიყო დასკვნის სარეკომენდაციო ნაწილში. ასევე, თ.სიმონიშვილმა აქცენტი გააკეთა ბიუჯეტით გათვალისწინებულ ფინანსებსა და რეალურად გახარჯულ თანხებს შორის არსებითი სხვაობის შესაძლო არსებობაზე, რაზეც მას აუდიტორული კომპანიის წარმომადგენლის მიერ განემარტა, რომ ყველაზე დიდი გადახარჯვა რეგიონალური განვითარების ხარჯში იყო და პროცენტულად ის შეადგენდა მთლიანი თანხის 0.53 %-ს. ასევე, გადახარჯვა ფიქსირდებოდა კომუნალურ და კომუნიკაციის ხარჯებში, აგრეთვე, ყოველწლიური კრების ჩატარების და სხვა მიმდინარე ხარჯებში, რაც პროცენტულად, დაგეგმილთან შედარებით შეადგენდა 8.21 პროცენტს. ჯ.ბოხაშვილმა დასძინა, რომ საერთო ჯამში, დაგეგმილთან შედარებით, თითქმის იდეალურად იყო ხარჯები ათვისებული.

კომისიის თავმჯდომარემ, განაცხადა, რომ იგი გაეცნო დასკვნას და არსებითი სახის შეკითხვები ან შენიშვნები არ აქვს. ასევე, მან დაამატა, რომ ასოციაციის მხრიდან გათვალისწინებულ იქნა გასული წლის ასოციაციის აუდიტორული შემოწმების დასკვნაში დაფიქსირებული შენიშვნა საწევროებთან მიმართებაში, რაც გამოიხატა აღნიშნულთან დაკავშირებით ასოციაციის მიერ დარიცხვის მეთოდის გამოყენებაში, პროპორციების სწორად დათვლის მიზნით.

კომისიის დანარჩენ წევრებმა აღნიშნეს, რომ მათთვის მისაღებია წარმოდგენილი დასკვნის პროექტი და თ.სიმონიშვილის შენიშვნის სარეკომენდაციო ნაწილში გათვალისწინების გარდა, მათ სხვა კორექტივები არ აქვთ. შესაბამისად, წევრების მიერ მიღებულ იქნა

**დადგენილება: აუდიტორული კომპანიის შპს „ფინანსური მართვის ჯგუფის“ მიერ ერთი კვირის ვადაში წარმოდგენილ იქნას საქართველოს ადვოკატთა ასოციაციის 2014 წლის საანგარიშგებო პერიოდის ფინანსური აუდიტის საბოლოო დასკვნასათანადო სახით და სხდომაზე დაფიქსირებული შენიშვნების გათვალისწინებით, რომელიც გადაეცემა აღმასრულებელ საბჭოს.**

**ლიანა მასიკაშვილი- კომისიის თავმჯდომარე**

**თემურ სიმონიშვილი- წევრი**

**ელგუჯა ჩხაიძე- წევრი**

**ვლადიმერ კიკნაძე- წევრი**